Številka: 371-87/2016

Datum: 8. 5. 2017

**MESTNI SVET**

**MESTNE OBČINE PTUJ**

**ZADEVA: Predlog Sklepa o potrditvi Celostne prometne strategije Mestne občine Ptuj**

V skladu z določili 23. člena Statuta Mestne občine Ptuj (Uradni vestnik Mestne občine Ptuj, št. 9/07) in 76. člena Poslovnika Mestnega sveta Mestne občine Ptuj (Uradni vestnik Mestne občine Ptuj, št. 12/07, 1/09, 2/14 in 7/15) predlagam Mestnemu svetu Mestne občine Ptuj v obravnavo in sprejem predlog Sklepa o potrditvi Celostne prometne strategije Mestne občine Ptuj.

Miran SENČAR,

župan Mestne občine Ptuj

Prilogi:

* predlog sklepa z obrazložitvijo
* predlog Celostne prometne strategije Mestne občine Ptuj

PREDLOG

Maj 2017

Na podlagi 12. člena Statuta Mestne občine Ptuj (Uradni vestnik Mestne občine Ptuj, št. 9/07) in 5. člena Pogodbe o sofinanciranju operacije Celostne prometne strategije, št. 2430-16-180007 z dne 17. 3. 2016, sklenjene med Ministrstvom za infrastrukturo in Mestno občino Ptuj, je Mestni svet Mestne občine Ptuj na \_\_\_\_\_\_ seji, dne \_\_\_\_\_\_, sprejel naslednji

**Sklep**

**o POTRDITVI Celostne prometne strAtegije**

**mestne občine ptuj**

**1.**

Mestni svet Mestne občine Ptuj potrjuje predlog Celostne prometne strategije Mestne občine Ptuj.

**2.**

Ta sklep začne veljati z dnem sprejema na Mestnem svetu Mestne občine Ptuj.

Številka: 371-87/2016

Datum:

**Obrazložitev**

Mestna občina Ptuj je uspešno kandidirala na javnem razpisu za sofinanciranje operacije »Celostna prometna strategija« v okviru Operativnega programa za izvajanje evropske kohezijske politike v obdobju 2014–2020 in pridobila sredstva za pripravo Celostne prometne strategije (v nadaljevanju: CPS).

Na podlagi postopka oddaje javnega naročila je bila za pripravo CPS izbrana Univerza v Mariboru, natančneje Fakulteta za gradbeništvo, prometno inženirstvo in arhitekturo z dvema podizvajalcema: Znanstveno-raziskovalnim središčem Bistra Ptuj in podjetjem ZUM, d.o.o. Vrednost priprave CPS je skupaj z DDV znašala 33.977,00 EUR.

CPS Mestne občine Ptuj je nastajala v letih 2016–2017 in vsebuje analizo stanja, vizijo razvoja prometa, strateške cilje in stebre, ki evidentirajo ključna področja ukrepanja. Strategija v izhodiščih zastavlja dolgoročno vizijo razvoja prometa do leta 2030. Njen sestavni del je podrobnejši akcijski načrt, ki natančno opredeljuje kratkoročne ukrepe, ki se bodo izvajali v petletnem obdobju do konca leta 2021.

Pripravo CPS je vodila ožja delovna skupina, ki je bila sestavljena iz predstavnikov zunanjih izvajalcev in občine. Pripravo strategije je vodil viš. pred. mag. Sebastian Toplak iz Univerze v Mariboru, prav tako pa so v pripravo bili vključeni druge institucije in posamezniki.

V okviru procesa priprave CPS smo strokovno in zainteresirano javnost vključevali prek različnih dogodkov, kot so javne razprave, delavnice, intervjuji in ankete. V splošnem je mogoče ugotoviti, da je bil odziv prebivalcev, strokovne javnosti in ključnih deležnikov dober.

Ambicija dokumenta je, da Mestna občina Ptuj postane privlačna, aktivna in trajnostna občina. Uresničevanje zastavljene vizije bo doseženo z oblikovanjem za ljudi privlačnih javnih prostorov, trgov in ulic, ki bodo spodbujali stanovalce k sprehajanju, druženju in kolesarjenju. Hkrati bo občina s tem privlačnejša za obiskovalce in turiste, ki bodo lahko uživali v ptujskih znamenitostih.

Z vzpostavitvijo območij umirjenega prometa, novih pešpoti in kolesarskih povezav ter s postavitvijo kolesarskih stojal in kolesarnic bodo ustvarjeni pogoji za varno in aktivno mobilnost, kot sta hoja in kolesarjenje, v občini. Občani bodo telesno dejavnejši in s tem bolj zdravi, hkrati pa bodo prispevali k zmanjšanju izpustov in prihrankom za mobilnost.

Vzpostavljen bo trajnostni prometni sistem, ki bo prispeval k boljši kakovosti bivanja v občini ter bo hkrati prebivalcem in obiskovalcem zagotavljal dostopnost do delovnih mest in storitev v prostoru. Odpravljal bo socialno izključenost ranljivih skupin prebivalcev, še posebej invalidov, starejših, otrok ter ekonomsko in socialno ogroženih.

Oživljanje starega mestnega jedra bo z uvedbo prijazne cone dajalo večji poudarek okolju prijaznim načinom potovanj. Intenzivnost in obseg cone se bosta prilagajala dinamiki izvajanja vzporednih ukrepov, pri čemer pa je širitev območja za pešce nesporen končni cilj.

Pomembno je poudariti, da je izdelana in potrjena CPS osnova za pridobivanje nepovratnih evropskih sredstev, ki bodo v okviru nadaljnjih razpisov namenjena ukrepom na področju trajnostne mobilnosti.

Na podlagi navedenega Mestnemu svetu Mestne občine Ptuj predlagam, da predloženi dokument obravnava in sprejme predlagani sklep.

Pripravila:

Tina Zamuda

**Miran SENČAR,**

**župan Mestne občine Ptuj**